Nu kan du hente iOS 13

Helt som lovet, men tidligere end forventet, har Apple i dag frigivet den første offentlige betaversion af iOS 13, der blev præsenteret under World Wide Developers Conference i starten af juni måned. Opdateringen kan nu hentes via Apples Beta Software-hjemmeside.

Under WWDC lovede Apple at betaudgiven ville blive udgivet i løbet af juli måned, men Apple mener tilsyneladende, at den nuværende betaudgive er stabil nok til, at den kan slippes fri til de eventyrlystne masser. Når det er sagt, så er der med garanti stadig fejl og mangler i styresystemet, så vores råd er, at du ikke bør installere det på din primære telefon. Blandt andet er der p.t. problemer med MobilePay.

iOS 13 indeholder en her række nyheder og forbedringer. En af de største nyheder er den moderigtige “dark mode”, men styresystemet har også nye, opdaterede udgaver af gamle travere som Påmindelser og Fotos, ligesom App Store er blevet ændret markant, så der er direkte adgang til Apples kommende abonnementstjeneste til gamere, Apple Arcade.

iOS 13 indeholder også en ikke-annonceret funktion til at sørge for, at batteriet på telefonen lever længere; den såkaldte Optimized Battery Charging, der forhindrer at batteriet oplades til 100 procent, når telefonen ligger til opladning.  I stedet ”lærer iPhone af dine daglige opladningsrutiner, så den først oplader til over 80 procent, når du skal bruge telefonen”. Den komplette liste over nyheder i iOS 13 kan findes her.

For første gang har Apple i øvrigt adskilt styresystemerne på iPhone og iPad, så vil du have opdareret en iPad til den offentlige beta, skal du gå efter iPadOS 13 i stedet.

Apple har også lanceret en offentlig beta-udgaver af macOS Catalina og tvOS – alle fire kan tilgås via Apples Beta Software-hjemmeside.

Nu kan du hente iOS 13